Diari Oficial de la Generalitat Valenciana


Sumari del DOGV 8307, del 31-05-2018 (2018/5315)

Encàrrec de gestió de la Conselleria d'Habitatge, Obres Públiques i Vertebració del Territori a l'Institut Valencià de Finances per a la gestió i administració d'un contracte de préstec participatiu entre la Generalitat Valenciana i l'empresa pública Alta Velocitat Alacant Node de Transport, SA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8307

Data del DOGV
:   31-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/5315


Data del document
:   22-05-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Anunci

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori

Encàrrec de gestió de la Conselleria d'Habitatge, Obres Públiques i Vertebració del Territori a l'Institut Valencià de Finances per a la gestió i administració d'un contracte de préstec participatiu entre la Generalitat Valenciana i l'empresa pública Alta Velocitat Alacant Node de Transport, SA. [2018/5315]  
València, 22 de maig de 2018  
Reunits  
D'una part, Josep Vicent Boira Maiques, secretari autonòmic d'Habitatge, Obres Públiques i Vertebració del Territori, que actua per delegació de funcions que té atribuïdes mitjançant Decret 4/2018, de 26 de març, del president de la Generalitat, pel qual es resol la substitució de la titular de la Conselleria d'Habitatge, Obres Públiques i Vertebració del Territori, i es deleguen determinades atribucions (DOGV 8262, 27.03.2018).  
I d'una altra, Manuel Illueca Muñoz, director general de l'Institut Valencià de Finances, en virtut del nomenament mitjançant Decret 105/2015, de 7 de juliol, del Consell,  
Ambdues parts es reconeixen mútuament la capacitat legal necessària per a subscriure el present acord i a aquest efecte,  
Exposen  
1. Que el 7 de maig de 2003 es va subscriure un conveni entre el Ministeri de Foment, la Generalitat Valenciana, l'Ajuntament d'Alacant, Renfe i l'actual Adif (llavors, GIF, Gestor d'Infraestructures Ferroviàries) per a la remodelació de la Xarxa Arterial Ferroviària de la Ciutat d'Alacant.  
El 22 de maig de 2003, en execució del que es disposa en l'acord primer del conveni esmentat es va constituir la mercantil Alta Velocitat Alacant Node de Transport, SA (d'ara endavant, AVANT), amb la finalitat de facilitar la coordinació de les actuacions corresponents al desenvolupament d'integració ferroviària i a la transformació urbanística derivada d'aquestes obres; el seu objectiu fonamental és gestionar el desenvolupament urbanístic i executar les obres d'infraestructura urbana corresponents als terrenys alliberats en aqueix entorn, els accionistes actuals d'aquesta societat són la Generalitat Valenciana (25 %), l'Ajuntament d'Alacant (25 %), el Grupo Fomento integrat pel mateix ministeri, la IPE Adif-Alta Velocitat (30 %) la IPE Adif (7,5 %) i la IPE RENFE-Operadora (12,5 %).  
El 26 de febrer de 2009 AVANT va signar un Conveni marc regulador de les relacions de la societat amb ADIF per a la realització d'estudis, projectes i obres corresponents a les actuacions derivades del conveni de 2003 i dues addendes a aquest de data 5 de maig de 2009, en virtut de les quals la societat va acordar encarregar a ADIF la redacció del Projecte d'accessos a Alacant fase II, secció nord, així com la direcció de l'obra i la seua execució.  
2. En el Consell d'Administració d'AVANT, realitzat el 20 de juliol de 2017, es va analitzar la seua manca de recursos econòmics per a fer front a les despeses operatives i a les seues obligacions de pagament. En haver mostrat els socis la seua voluntat de continuar en la societat i arribar a una solució, es va decidir estudiar un Pla de viabilitat i un nou marc de compromisos, entenent que calia dotar AVANT de liquiditat, amb una aportació de 603.074 euros, de forma mancomunada en funció del respectiu percentatge de participació en el capital social.  
  
Per tant, l'import que correspon aportar a la Generalitat és de 150.768,50 euros.  
3. Que per a donar cobertura pressupostària a l'aportació corresponent a la Generalitat, el Consell, en la reunió del 17 de novembre de 2017, va acordar autoritzar un augment de crèdit en l'aplicació 79.05.11.469.82.8 de la Conselleria d'Habitatge, Obres Públiques i Vertebració del Territori per import de 150.768,50 euros i que es destinen a la inclusió del projecte financer PT059000 «Préstec a l'empresa pública AVANT. Finançament de despeses operatives» que es dota amb aquest mateix import.  
4. Que mitjançant Acord del Consell, de data 6 d'abril de 2018, es va autoritzar el secretari autonòmic d'Habitatge, Obres Públiques i Vertebració del Territori, per a concedir un préstec participatiu per import de 150.768,50 euros a l'empresa pública AVANT.  
5. Que el Decret 7/2015, de 29 de juny, del president de la Generalitat pel qual es determina les Conselleries en què s'organitza l'Administració de la Generalitat, en l'article 10 assigna a la Conselleria d'Habitatge, Obres Públiques i Vertebració del Territori competències en matèria d'habitatge, projectes urbans, obres públiques, vertebració del territori, paisatge, transports, ports, costes i aeroports. En virtut del Conveni subscrit el 7 de maig de 2003 i les seues addendes, la Generalitat Valenciana va adquirir compromisos en desenvolupament d'aquestes competències.  
6. Que l'Institut Valencià de Finances (d'ara endavant, IVF), creat mitjançant la disposició addicional huitena de la Llei 7/1990, de 28 de desembre, de pressupostos de la Generalitat per a l'exercici 1991, és una entitat pública empresarial de les previstes en l'article 2.3 a.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. L'IVF es regeix pel seu propi règim jurídic aprovat per la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat, segons la redacció donada pel Decret llei 5/2015, de 4 de setembre, del Consell, pel qual es modifica l'àmbit competencial de l'IVF i de l'Institut Valencià de Competitivitat Empresarial, i pel seu Reglament aprovat pel Decret 92/2017, de 14 de juliol, del Consell, que va derogar els reglaments anteriors i va ser publicat en el DOGV de data 24 d'agost de 2017. L'IVF té com a finalitat l'actuar com a principal instrument de la política financera de la Generalitat Valenciana.  
  
7. Que l'IVF, per a la correcta execució de les finalitats i funcions que legalment té encomanades, disposa entre altres aspectes dels mitjans materials i tècnics idonis per a gestionar les necessitats operatives, administratives i financeres que comporta la concessió d'una operació de préstec.  
8. Que l'article 11 de la Llei 40/2015, d'1 d'octubre, de règim jurídic del sector públic, disposa que la realització d'activitats de caràcter material o tècnic de la competència dels òrgans administratius o de les entitats de dret públic podrà ser encarregada a altres òrgans o entitats de dret públic d'aquesta o diferent administració, per raons d'eficàcia o quan no es posseïsquen els mitjans tècnics idonis per al seu acompliment.  
9. Que la Conselleria d'Habitatge, Obres Públiques i Vertebració del Territori manca dels mitjans materials i tècnics necessaris per a la redacció, gestió i administració del préstec participatiu atorgat a l'empresa pública AVANT.  
Tenint en compte el que s'ha exposat i per raons d'eficàcia, s'ha considerat adequat, atés que l'IVF disposa dels recursos materials i tècnics necessaris per a això, encarregar la gestió i tramitació del préstec esmentat a l'entitat esmentada.  
Per tot això, i de conformitat amb el que s'estableix en l'article 11.3 a) de la Llei 40/2015, d'1 d'octubre, de règim jurídic del sector públic, les parts subscriuen el present acord, que queda subjecte a les següents  
  
  
Estipulacions  
  
Primera. Objecte i abast de l'encàrrec  
La Conselleria d'Habitatge, Obres Públiques i Vertebració del Territori, tenint en compte el que s'ha exposat ?anteriorment i per raons d'eficàcia, encarrega a l'IVF la realització dels tràmits i actes necessaris per a la gestió i administració del préstec participatiu concedit a l'empresa pública Alta Velocitat Alacant Node de Transport, SA, incloent-hi la revisió i proposta de modificacions del contracte de préstec atorgat a aquesta empresa per resolució del secretari autonòmic d'Habitatge, Obres Públiques i Vertebració del Territori.  
Per tant, el préstec serà atorgat per la Generalitat Valenciana a l'empresa pública AVANT, i l'IVF es limitarà a la realització de les actuacions materials o tècniques que són objecte del present encàrrec de gestió, la qual no comporta la cessió de la titularitat de la competència ni dels elements substantius del seu exercici.  
L'encàrrec que es formalitza en aquest document podrà estendre's a futurs préstecs que la Generalitat Valenciana acorde concedir a l'empresa pública AVANT, que en qualsevol cas hauran de comptar prèviament amb l'oportuna consignació en els pressupostos de la Generalitat, atorgant d'aquesta manera la deguda cobertura pressupostària a les futures operacions de préstec.  
Les actuacions encomanades a l'IVF consistiran en:  
Revisar i proposar modificacions al model de contracte de préstec participatiu proposat per AVANT.  
Gestionar i administrar el préstec participatiu, així com aquelles innovacions d'aquest que es consideren oportunes per a la seua bona fi.  
Notificar a la Generalitat Valenciana l'existència de causa de venciment anticipat del préstec, i sol·licitar instruccions per a actuar davant aquesta eventualitat.  
Gestionar la recuperació del deute, en cas d'incompliment per part d'AVANT del compromís de pagament assumit, segons les instruccions rebudes des de la Generalitat Valenciana.  
  
Segona. Naturalesa  
El present acord té naturalesa administrativa i es formalitza a l'empara del que es disposa en l'article 11 de la Llei 40/2015, d'1 d'octubre, de règim jurídic del sector públic.  
  
Tercera. Forma d'execució  
3.1. Per a poder dur a terme aquest encàrrec, l'IVF designarà un compte bancari de la seua titularitat en el qual el prestatari (AVANT) haurà d'efectuar els successius pagaments d'interessos i la devolució del capital, segons el calendari d'amortització pactat en cada operació de préstec que s'aculla a aquest encàrrec. L'IVF es compromet a efectuar la liquidació dels fluxos en els comptes bancaris que es determinen. Per al desemborsament inicial de cadascuna de les operacions de préstec, la Conselleria d'Habitatge, Obres Públiques i Vertebració del Territori desemborsarà directament al prestatari el nominal sol·licitat, en el compte que a aqueix efecte aquest determine.  
Addicionalment, la Generalitat Valenciana comunicarà a l'IVF un compte bancari de la seua titularitat en el qual s'efectuaran els ingressos corresponents als fluxos financers que es deriven de cada operació de préstec. Les parts podran acordar que els fluxos financers referits a l'any natural puguen agrupar-se en un sol moviment, a fi de simplificar l'operatòria.  
3.2. L'esborrany del contracte de préstec participatiu entre la Generalitat Valenciana i l'empresa pública AVANT, autoritzat mitjançant Acord del Consell de 6 d'abril de 2018, preveu una única amortització i liquidació d'interessos al venciment de l'operació, és a dir, el 31 de desembre de 2031. En conseqüència, i per al cas particular descrit, l'actuació de l'IVF consistirà, sense perjudici de qualsevol altra que s'estime necessària dins de l'encàrrec contingut en aquest encàrrec, a vigilar la correcta meritació anual d'interessos fins a la data de venciment del préstec participatiu, una vegada que el prestatari remeta còpia dels comptes anuals aprovats per la seua Junta General i proposta de meritació d'interessos que es derive d'aquesta documentació. A aquest efecte, l'IVF remetrà anualment a la Conselleria d'Habitatge, Obres Públiques i Vertebració del Territori el detall de la comprovació realitzada i, si escau, una proposta d'actuacions.  
Arribat el venciment de l'operació, l'IVF comunicarà al prestatari, amb la deguda antelació, la liquidació de l'operació de préstec per l'import total degut per interessos i amortització de principal, quantitat que haurà d'ingressar-se en el compte bancari titularitat de l'IVF determinat a aquest efecte. Una vegada verificat que l'ingrés efectuat es correspon amb la liquidació practicada, l'IVF ho notificarà a la Conselleria d'Habitatge, Obres Públiques i Vertebració del Territori, perquè, si escau, la mateixa conselleria atorgue carta de pagament a favor del prestatari.  
  
Finalitzades les anteriors actuacions, l'IVF remetrà informe a la Conselleria d'Habitatge, Obres Públiques i Vertebració del Territori amb el detall del resultat de la liquidació de l'operació de préstec, a fi de permetre a la conselleria practicar la comptabilització pressupostària de les operacions que es deriven de l'informe esmentat. De forma simultània, l'IVF realitzarà l'ingrés resultant en el compte bancari designat per la Generalitat Valenciana a aquest efecte, i donarà per acabada la intervenció de l'IVF en l'operació de préstec acollida a aquest encàrrec.  
  
  
Quarta. Supervisió de l'encàrrec de gestió  
L'Administració que encarrega és responsable de la supervisió de l'exercici de l'activitat encarregada. S'estableix com a responsable del seguiment de l'encàrrec la persona que en cada moment siga titular de la Secretaria Autonòmica d'Habitatge, Obres Públiques i Vertebració del Territori, o la competent en matèria de transports, qui vetlarà per l'adequada realització de l'objecte d'aquest encàrrec.  
  
Cinquena. Modificació  
El present acord d'encàrrec de gestió podrà ser modificat per mutu acord de les parts.  
  
Sisena. Extinció  
El present acord s'extingirà:  
a) Per mutu acord de les parts.  
b) Per revocació, mitjançant resolució motivada, de l'Administració que encarrega.  
c) Per renúncia, mitjançant resolució motivada, de l'IVF.  
d) Pel pagament o compliment, per part del prestatari (AVANT), de totes les obligacions assumides per aquest en el contracte de préstec.  
  
Setena. Acceptació i vigència  
El present acord es publicarà en el Diari Oficial de la Generalitat Valenciana, farà efecte des del dia de la signatura i acceptació per part de l'IVF amb les condicions que consten en el present acord, i fins al moment en què tinga lloc l'últim venciment dels préstecs que s'acullen a aquest encàrrec.   
En prova de conformitat de tot el que s'ha exposat, les parts signen el present acord a un sol efecte en el lloc i la data indicats en l'encapçalament.  
  
El secretari autonòmic d'Habitatge, Obres Públiques i Vertebració del Territori: Josep Vicent Boira Maiques.  
El director valencià de l'Institut Valencià de Finances: Manuel Illueca Muñoz.